चंद्रमोहन शर्मा आजकल फ्रैंचाइजी फिल्में बनाने का ट्रेंड चल निकला है। हॉलिवुड में यह ट्रेंड काफी कामयाब रहा तो अब बॉलिवुड में इस पर हाथ आजमाया जा रहा है। हेट स्टोरी सीरीज की यह तीसरी फिल्म है। इसमें पिछली फिल्मों की तरह एक नहीं बल्कि दो-दो हॉट ब्यूटी हैं। डायरेक्टर विशाल पांड्या ने फिल्म को थ्रिलर बनाने की अच्छी कोशिश की है। इसमें हर ऐसा मसाला परोसने की कोशिश की है, जो दर्शकों की उस क्लास को सिनेमाघरों तक खींचने का दम रखता है जो A सर्टिफिकेट फिल्मों में देखने की चाह लिए थिएटर तक जाते हैं। जरीन खान और डेजी शाह के कुछ बोल्ड सीन्स पर सेंसर की कैंची चली है, लेकिन सेंसर की मौजूदा प्रिव्यू पॉलिसी के चलते ऐसे सीन्स की आस दर्शकों को पहले से नहीं थी। कहानी: आदित्य दीवान (शरमन जोशी) कामयाब बिजनेसमैन है। उसकी खूबसूरत पत्नी सिया दीवान (जरीन खान) बिजनेस में हसबैंड के साथ खड़ी नजर आती है। आदित्य ने अपने बड़े भाई विक्रम (प्रियांशु चटर्जी) की मौत के बाद फैमिली का बिजनस संभाला है। अचानक एक दिन आदित्य को आउडी कार कोई अनजान शख्स गिफ्ट में देता है। कार पर लगे विजिटंग कार्ड को देखकर आदित्य कार गिफ्ट करने वाले शख्स के बारे में पता लगाता है। यह आउडी कार सौरव सिंघानिया (करण सिंह ग्रोवर) ने उसे गिफ्ट में दी है। सौरव, आदित्य और सिया को अपने बंगले पर डिनर के लिए बुलाकर उन्हें बिना ब्याज करोड़ों रुपये का कर्ज ऑफर करता है। सौरव इस मेहरबानी के बदले आदित्य की वाइफ सिया के साथ एक रात बिताने की इच्छा जताता है। आदित्य गुस्से में सिया के साथ उसके घर से चला जाता है। यहीं से सौरव आदित्य के बिजनस को तबाह करने पर आमादा हो जाता है। सौरव एक साजिश रचता है, जिसके चलते आदित्य अपनी सेक्रटरी काव्या (डेज़ी शाह) को ऑफिस से निकाल देता है। कुछ दिन बाद काव्या की लाश शहर से दूर मिलती है। सौरव कौन है और कहां से आया है। आदित्य को बरबाद करने पर वह क्यों तुला है यही इस फिल्म का सस्पेंस है। ऐक्टिंग: फिल्म के चार लीड किरदारों सिया, सौरव, काव्या और आदित्य की बात करें तो सभी ने अपने किरदार को जैसे कैमरे के सामने बस निभा भर दिया है। जरीन खान ने अपनी बेचारी वाली इमेज को तो तोड़ा है। पूरी फिल्म में जरीन के चेहरे का एक्सप्रेशन एक जैसा नजर आता है। आदित्य दीवान के किरदार के लिए शरमन जोशी को लेने की मजबूरी समझ से परे है। इस फिल्म में अरबपति बिजनसमैन का किरदार निभा रहे शरमन किसी सीन में टॉप बिजनेसमैन नहीं लगे। करण सिंह ग्रोवर रोबीले चेहरे और बॉडी के दम पर पूरी फिल्म में शरमन पर हावी नजर आए।  डायरेक्शन: विक्रम भट्ट की कहानी को विशाल ने हॉट सीन्स और सस्पेंस का तड़का लगाकर पेश करने की कोशिश की है। कहानी के बीच-बीच में, जरीन और डेजी के बोल्ड सीन्स के साथ-साथ आइटम नंबर टाइप गानों की मौजूदगी दर्शकों को कुछ हद तक फिल्म के साथ बांधने में कामयाब है, लेकिन विशाल पूरी फिल्म में किसी भी कलाकार से अच्छी एक्टिंग तो दूर औसत एक्टिंग भी नहीं करवा पाए। संगीत: फिल्म का संगीत यकीनन फिल्म का प्लस पॉइंट है। खासतौर पर 'तुम्हें अपना बनाने की' और 'वजह तुम हो' गाने म्यूजिक लवर्स में पहले से हिट हैं। क्यों देखें: अगर आप हॉट, सेक्सी के साथ-साथ रिवेंज-ड्रामा-थ्रिलर फिल्मों के शौकीन हैं तो एकबार देख सकते हैं। साफ-सुथरी, एंटरटेनर फिल्मों के शौकीन हैं तो आप हेट स्टोरी को पचा नहीं पाएंगे।